Quadrax

Quadrax je slovenská logická počítačová hra pre počítače PC, no existovala už aj pre 8-bitové mikropočítače ZX Spectrum.

 Herná mechanika 
Hra je dvojrozmerná. Pohľad na priestor úrovne je z boku. Úroveň je v kamere statická. Hlavnými postavami sú dvaja archeológovia na záchrannej misii. Obaja sa dajú ovládať samostatne a ich koordinácia je kľúčom k vyriešeniu každej úrovne. Navzájom si pomáhajú prepínaním spínačov, presúvaním kamenných blokov, otváraním dverí, posúvaním výťahov a mnohými ďalšími spôsobmi, aby sa dostali k vopred určenému východu. Cieľom je spoločne opustiť miestnosť alebo jaskyňu a spoločne uniknúť z nebezpečnej oblasti. Hru možno hrať ako hru pre jedného hráča, kde jeden hráč ovláda obe postavy, alebo ako kooperatívnu hru, kde každý hráč dostane na ovládanie jednu postavu. Hra nemá počas hry časový limit a teda hráč nie je pod tlakom.

 Produkcia 

 Verzia pre ZX Spectrum 
Autormi pôvodného nápadu pre ZX Spectrum sú David Durčák a Marián Ferko. Inšpiráciu čerpali z pôvodných logických hier ako Sokoban a Thunderbirds. Hra bola vytváraná na počítačoch Didaktik Gama. Finálna verzia hry už bola dokončovaná v ZX emulátore na PC pod operačným systémom MS-DOS. Táto verzia mala 50 úrovní. Viac sa do pamäti počítača nezmestilo. Hra bola dokončená už v roku 1993, ale firma Ultrasoft ju začala distribuovať na magnetofónových páskach a disketách až v roku 1994.

 Verzia pre MS-DOS 
V roku 1995 autori realizovali a vydali hru na PC pre operačný systém MS-DOS. Hra obsahuje oproti ZX verzii vylepšené herné mechaniky. Grafický mód nieje štandardný a beží v takzvanom X móde, ktorý umožňoval mierne vyššie rozlíšenie ako štandardných 320x240 pixelov. Hra už obsahovala plnohodnotný príbeh, animované príbehové sekvencie, kompletné ozvučenie s hudbou a 100 úrovní (levelov). Hra sa distribuovala na CD, avšak reálne je dátovo vytvorená tak, aby sa zmestila na jednu disketu, teda do 1,4 Mb.

 Kritika a predaje 
Hra na platforme ZX Spectrum vznikla už v roku 1993 ale vyšla až s ročným oneskorením, keďže spoločnosť Ultrasoft pomerne dlho kolektovala väčší balík hier na distribúciu. Hra nakoniec vyšla až v roku 1994 a predávala sa iba v Česku a na Slovensku. Hra vyšla na magnetofónovej páske a diskete. V recenziách hra získavala mimoriadne vysoké hodnotenia. V časopise BIT mala hodnotenie 9/10. Keďže platforma ZX Spectrum bola v tej dobe už na ústupe a do popredia sa dostávali počítače so systémom MS-DOS, tak predaje neboli príliš veľké.

8. marca 2023 Slovenské centrum dizajnu realizovalo výstavu „8 bit“, ktorá mapuje slovenské herné diela z 80. a 90. rokov. Jednou z nosných hier tejto výstavy bola aj hra Quadrax. Na výstave návštevníci mohli zhliadnuť rozsiahly rozhovor so spoluautorom hry o problematike tvorby na 8 bitové počítače, pôvodný počítač programátora ktorý boli použitý pri výrobe hry, osobné poznámky na papier zo samotnej výroby hry, prípadne dobové recenzie v časopisoch.

V roku 1995, autori vytvorili pokračovanie hry na platforme MS-DOS. Túto hru distribuovala firma Riki. Predávala sa primárne v Česku a na Slovensku. Hra získala taktiež vysoké hodnotenia. V časopise SCORE získala 8/10. Vzhľadom na nízku atraktivitu logických hier, predaje boli uspokojivé. Svojho času sa stala najúspešnejšou logickou hrou na Slovensku a v Česku.

Keďže štúdio Cauldron napriek úspechu nerealizovalo oficiálne pokračovanie tejto hry, fanúšikovia si nakoniec vytvorili vlastné pokračovania. Mimoriadne úspešné sú verzie od tvorcu menom Josef Kreutzer, ktorý vytvoril doposiaľ 8 pokračovaní (2025). Autori pôvodného diela mu udelili povolenie používať názov a hernú mechaniku na nekomerčnej báze.

Referencie

 Externé odkazy 
 Domovská stránka spoločnosti Cauldron 

Kategória:Počítačové hry z 1995
Kategória:Slovenské videohry
Kategória:Počítačové hry
Kategória:Hry pre DOS
Kategória:Hry pre ZX Spectrum